Hrnko, Anton, poslanec NR SR (2019-09-10):
Vážený pán predseda, vážené dámy, vážení páni, dovoľte mi vyjadriť sa k vládnemu návrhu zákona, ktorý do Národnej rady predložil minister národnej obrany Slovenskej republiky, teda z poverenia vlády. Preštudoval som si predmetný vládny návrh zákona, ktorého nosnou a základnou ideou je zmena systému odmeňovania profesionálnych vojakov. Aby som však získal väčší obraz toho, čo viedlo Ministerstvo obrany Slovenskej republiky k spracovaniu tohto vládneho návrhu zákona, nahliadol som aj do jedného zo základných materiálov, ktorý predchádzal jeho spracovaniu, a to do Koncepcie manažmentu vojenského personálu Ozbrojených síl Slovenskej republiky, ktorý v máji tohto roku schválila vláda Slovenskej republiky. Uvedená koncepcia obsahuje analýzu nielen doterajšieho systému odmeňovania, tak ako to hovoril aj pán minister vo svojom vystúpení, profesionálnych vojakov, v spojitosti s hľadaním vnútorných finančných zdrojov, ale tiež zhodnotenie súčasného výkonu štátnej služby profesionálnych vojakov. V koncepcii je transparentne uvedené, uvedená odôvodnená a ekonomicky podložená etapovitá postupnosť transformácie systému odmeňovania profesionálnych vojakov s tým, že v prvej etape sa spracuje predmetný návrh zákona a v druhej etape bude spracovaný nový zákon o štátnej službe profesionálnych vojakov. Som rád, že Ministerstvo obrany Slovenskej republiky zodpovedne pristúpilo k riešeniu otázok dotýkajúcich sa vojenského personálu. V tomto smere si treba uvedomiť, že spracovanie takýchto materiálov je dlhodobá záležitosť, pričom jedným zo základných atribútov ich napĺňania je nájsť dostatok vnútorných disponibilných finančných zdrojov. To sa Ministerstvu obrany Slovenskej republiky podarilo a zmena systému odmeňovania profesionálnych vojakov odzrkadľujúca sa v návrhu zákona bude v plnom rozsahu zabezpečená v rámci limitov rozpočtových prostriedkov pridelených v kapitole štátneho rozpočtu ministerstva obrany a to je veľmi chvályhodné, pretože aj tí ďalší, ktorí sa dožadujú zvýšenia platov, by mali predovšetkým siahnuť na vnútorné zdroje. Ako vyplýva z dôvodovej správy a nakoniec to vyjadril aj predkladateľ vo svojom úvodnom slove, cieľom vládneho návrhu zákona je úprava systému odmeňovania profesionálnych vojakov, odrážajúca sa náročnosť vojenského povolania v nadväznosti na vykonávanú funkciu. Je pochopiteľné, že súčasťou navrhovanej zmeny systému odmeňovania je aj úprava platových náležitostí profesionálnych vojakov, ktoré vytvoria predpoklady konkurencieschopnosti vojenského personálu na trhu práce. Musím povedať, že doterajší systém, aj keď som robil na ministerstve obrany, bol veľmi kritizovaný najmä z dôvodov toho, že vlastne bol čiste podľa hodnosti a kancelársky podplukovník, ktorý nemusel nikdy vyzuť poltopánky, bol takisto ohodnotený ako veliteľ práporu, ktorý musel pravidelne chodievať do výcvikového priestoru a tráviť tam dlho, dlho času. Takže tento prístup, ktorý zvolilo ministerstvo obrany, je podľa môjho názoru začiatkom toho, aby sa konečne v odmeňovaní ozbrojených síl, teda príslušníkov ozbrojených síl, dával dôraz nielen na hodnosť, ale aj na funkciu, ktorá je s touto hodnosťou spojená. Podľa mňa však je trochu prekvapujúce, že počas legislatívneho procesu tohto vládneho návrhu zákona, v prvom rade rezonovala len oblasť úpravy platových pomerov. Teda nie to, čo som pred chvíľou povedal, ale stále sa hovorí len o zyyšovaní, pritom omnoho dôležitejšie je zmena systému, ktorý sa pritom... Osobne, osobne veľmi oceňujem postupnosť krokov Ministerstva obrany Slovenskej republiky, ktoré v prvom rade predložilo dôraz na zmenu systému odmeňovania, ktorou týmto vládnym návrhom zákona nastúpilo cestu na nápravu súčasného deformovaného systému odmeňovania profesionálnych vojakov, teda že sa to postupne bude napravovať tak, aby sme sa nakoniec dostali k očakávanému koncu, ktorý urobí celkový poriadok, a zároveň teda v odmeňovaní a zároveň aj atraktívnosť vojenského povolania v rámci populácie. Slovenská národná strana od prvopočiatku, odkedy prevzala rezort ministerstva obrany, vždy otvorene prezentovala, že z hľadiska zabezpečenia obrany štátu jej záleží na zvyšovaní pripravenosti a bojaschopnosti Ozbrojených síl Slovenskej republiky, pričom v tomto smere považuje za jednu z kľúčových oblastí ľudské zdroje a zabezpečenie ich rozvoja s dôrazom na zvyšovanie vzdelanostnej a odbornej pripravenosti vojenského personálu, vytváraní a zlepšovaní podmienok v oblasti motivačných a stimulačných faktorov súvisiacich s výkonom štátnej služby profesionálnych vojakov, sociálneho, zdravotného a materiálneho zabezpečenia. Vládny návrh zákona, ktorý predložil minister obrany Slovenskej republiky, z môjho pohľadu, a teda hovorím v mene klubu Slovenskej národnej strany, plne rešpektuje a odráža našu politiku, ktorá je zameraná na zlepšenie podmienky výkonu štátnej služby profesionálnych vojakov. Je samozrejmé a beriem to aj ako reálnu skutočnosť, že tento vládny návrh zákona a navrhovaná zmena systému odmeňovania profesionálnych vojakov v ňom uvedená sa nie každému bude páčiť a bude s tým stotožnený, poprípade bude mať určité výhrady. Treba si však uvedomiť, že v tak náročnom rezorte, akým je rezort ministerstva obrany, je veľmi ťažké, najmä popri predchádzajúcej mon..., popri prebiehajúcej, popri prebiehajúcej (povedané so smiechom) modernizácii Ozbrojených síl Slovenskej republiky nájsť dostatok vnútorných zdrojov, tzv. voľných finančných prostriedkov, ktoré by mohli byť použité bez vecného bremena v prospech vojenského personálu nie z krátkodobého hľadiska, ale zabezpečiť to dlhodobo. To sa zástupcom Slovenskej národnej strany v rezorte Ministerstva obrany Slovenskej republiky podarilo a výsledkom je už spomínaná koncepcia a na ňu nadväzujúci vládny návrh zákona, v ktorých Slovenská národná strana napĺňa svoj program v úseku obrany a bezpečnosti. Chcel by som však povedať, pán minister, že predsa podľa môjho názoru sú tam niektoré veci, ktoré sa budeme snažiť v rámci druhého čítania doplniť. Ale aby ste vedeli, že budeme aj na tomto pracovať, a dúfam, že ministerstvo si naše návrhy osvojí. Preto plne podporujem tento návrh zákona a odporúčam pánom poslancom a paniam poslankyniam, aby tento náš návrh zákona posunuli do druhého čítania a umožnili tak zlepšiť podmienky výkonu vojenskej služby. Ďakujem.